b'\n_START_ARTICLE_\nJean Thesl\xc3\xb6f\n_START_PARAGRAPH_\nAleksander Johannes (Jean) Thesl\xc3\xb6f (25. huhtikuuta 1884 Oulu \xe2\x80\x93 30. maaliskuuta 1966) oli suomalainen 1920-luvun puoliv\xc3\xa4liss\xc3\xa4 pysyv\xc3\xa4sti Yhdysvaltoihin muuttanut laulaja ja kilpa-ampuja._NEWLINE_Thesl\xc3\xb6fin vanhemmat olivat sotakomissaari, kuvernementinsihteeri Alexander Thesl\xc3\xb6f ja Lydia Malmberg. H\xc3\xa4n p\xc3\xa4\xc3\xa4si ylioppilaaksi Ruotsalaisesta normaalilyseosta 1902. Muutettuaan 1925 Yhdysvaltoihin Thesl\xc3\xb6f piti New Yorkissa omaa lauluoppilaitosta. H\xc3\xa4n asui my\xc3\xb6hemmin Miamissa Floridassa. Thesl\xc3\xb6f oli naimisissa vuodesta 1914 Elisabeth Winterin kanssa ja toisen kerran naimisissa vuodesta 1929 New Yorkin Metropolitanin oopperalaulaja Grace Divinen kanssa._NEWLINE_Ampujana Thesl\xc3\xb6f osallistui vuoden 1924 Pariisin kes\xc3\xa4kisoihin. H\xc3\xa4n kilpaili nelj\xc3\xa4ss\xc3\xa4 lajissa, joista pienoiskiv\xc3\xa4\xc3\xa4rin pystykilpailussa sijoittui nelj\xc3\xa4nneksi._NEWLINE_Thesl\xc3\xb6f levytti kaikkiaan vajaa 60 laulua. N\xc3\xa4ist\xc3\xa4 osa ilmestyi salanimell\xc3\xa4 Muhoksen Janne. Baritoni Thesl\xc3\xb6f konsertoi Suomen lis\xc3\xa4ksi muualla Euroopassa ja Yhdysvalloissa muun muassa New Yorkin Manhattan-oopperassa.'